Nordjyllands Politi fik i løbet af onsdag to henvendelser om særdeles frække tricktyverier. Tyverierne skete i Dronninglund og Hvalpsund uden for henholdsvis Super Brugsen og Dagli' Brugsen og i begge tilfælde var tyvenes fremgangsmåde den samme. En borger i Dronninglund havde handlet i Super Brugsen og efterfølgende blev han uden for butikken kontaktet af en kvinde, der viftede med 200 kroner og på et andet sprog end dansk spurgte om det var manden, der havde tabt dem. Han tog tegnebogen frem og afkræftede, at sedlen var hans. Efterfølgende opdagede manden, at hans dankort manglede. Han fik hurtigt spærret kortet og kontaktede butikken, som på sin overvågning kunne se at kvindens medgerningsmænd havde afluret hans PIN-kode, da han betalte. I Hvalpsund blev en kunde udsat for nøjagtig samme fremgangsmåde, men han nåede ikke at opdage tyveriet før det var for sent. Da havde gerningsmændene allerede foretaget tre hævninger på kortet.

Referat:
Spørger om man har tabt kontanter, og stjæler ubemærket dankort.